
PATVIRTINTA
Šiaulių miesto savivaldybės tarybos
2020 m. birželio 4 d. sprendimu Nr. T-225
(Šiaulių miesto savivaldybės tarybos
2024 m.              d. sprendimo Nr. T-
redakcija)

ŠIAULIŲ MIESTO SAVIVALDYBĖS BŪSTO NUOMOS AR IŠPERKAMOSIOS BŪSTO NUOMOS MOKESČIO DALIES KOMPENSACIJŲ MOKĖJIMO IR PERMOKĖTŲ KOMPENSACIJŲ GRĄŽINIMO TVARKOS APRAŠAS

I SKYRIUS
BENDROSIOS NUOSTATOS

1. Šiaulių miesto savivaldybės būsto nuomos ar išperkamosios būsto nuomos mokesčio dalies kompensacijų mokėjimo ir permokėtų kompensacijų grąžinimo tvarkos aprašas (toliau – Aprašas) nustato būsto nuomos ar išperkamosios būsto nuomos mokesčio dalies kompensacijų (toliau – Kompensacija) skyrimo asmenims ir šeimoms, turintiems teisę į Kompensaciją, tvarką, Kompensacijos dydžio apskaičiavimo ir mokėjimo tvarką, Kompensacijos mokėjimo nutraukimo ir sustabdymo pagrindus, permokėtos Kompensacijos grąžinimo ir išieškojimo tvarką Šiaulių miesto savivaldybėje (toliau – Savivaldybė).
2. Aprašas parengtas vadovaujantis Lietuvos Respublikos civiliniu kodeksu (toliau – Civilinis kodeksas), Lietuvos Respublikos paramos būstui įsigyti ar išsinuomoti įstatymu (toliau – Įstatymas), kitais Lietuvos Respublikos teisės aktais.
3. Apraše vartojamos sąvokos suprantamos taip, kaip jos apibrėžtos Įstatyme.
4. Kompensacijas moka Šiaulių miesto savivaldybės administracija (toliau – Savivaldybės administracija), vadovaudamasi Įstatymu ir Aprašu. Už Kompensacijų teikimo organizavimą atsakingas Savivaldybės administracijos skyrius, kuriam pagal veiklos nuostatus pavestos vykdyti funkcijos, susijusios su teikiama parama būstui įsigyti ar išsinuomoti (toliau – Skyrius). Aprašo įgyvendinimą kontroliuoja Savivaldybės administracijos direktorius.

II SKYRIUS
KOMPENSACIJOS SKYRIMO TVARKA

5. Teisę į fiziniams ar juridiniams asmenims priklausančio būsto išperkamosios būsto nuomos mokesčio dalies kompensaciją turi asmenys ir šeimos, kurie atitinka Įstatymo 8 straipsnyje nurodytus reikalavimus. Teisę į fiziniams ar juridiniams asmenims priklausančio būsto nuomos mokesčio dalies kompensaciją turi asmenys ir šeimos, kurie atitinka Įstatymo 10 straipsnyje nurodytus reikalavimus.
6. Pilnamečiai asmenys ir šeimos, Lietuvos Respublikos gyvenamosios vietos deklaravimo įstatyme nustatyta tvarka deklaravę savo gyvenamąją vietą Šiaulių miesto savivaldybės teritorijoje (toliau – Šiaulių miestas) arba įtraukti į gyvenamosios vietos neturinčių asmenų apskaitą Šiaulių mieste, dėl Kompensacijos skyrimo kreipiasi į Savivaldybės administraciją, pateikdami:
6.1. socialinės apsaugos ir darbo ministro įsakymu patvirtintos formos prašymą suteikti paramą būstui įsigyti ar išsinuomoti (toliau – Prašymas). Asmenys, gaunantys pajamas, kurios, vadovaujantis Lietuvos Respublikos piniginės socialinės paramos nepasiturintiems gyventojams įstatymo (toliau – Piniginės socialinės paramos nepasiturintiems gyventojams įstatymas) 17 straipsnio 1 dalimi, neįskaitomos į asmenų ir šeimų gaunamas pajamas, papildomai pateikia užpildytą  Pajamų, kurios, vadovaujantis Lietuvos Respublikos piniginės paramos nepasiturintiems gyventojams įstatymo 17 straipsnio 1 dalimi, neįskaitomos į asmenų ir šeimų gaunamas pajamas, sąrašą;
6.2. pagal Civiliniame kodekse nustatytas sąlygas ne trumpiau kaip vieniems metams sudarytą būsto nuomos ar išperkamosios būsto nuomos sutartį, pagal kurią išsinuomoja fiziniams asmenims (išskyrus asmens ar šeimos narių artimuosius giminaičius) ar juridiniams asmenims (išskyrus savivaldybei priklausantį būstą, švietimo įstaigų, mokslo ir studijų institucijų nuomojamus nuosavybės, patikėjimo, panaudos ar kita teise valdomus bendrabučius) priklausantį būstą, esantį Šiaulių mieste. Būsto nuomos ar išperkamosios būsto nuomos sutartis privalo būti įregistruota Lietuvos Respublikos nekilnojamojo turto registre (toliau – Nekilnojamojo turto registras);
6.3. valstybės įmonės Registrų centro Nekilnojamojo turto registro duomenų bazės išrašą apie būsto nuomos ar išperkamosios būsto nuomos sutarties įregistravimą;
6.4. valstybės įmonės Registrų centro Nekilnojamojo turto registro duomenų bazės išrašą apie kiekvieno šeimos nario nuosavybės teise turimą ir (ar) turėtą būstą;
6.5. Lietuvos Respublikos gyventojų registro tvarkytojos valstybės įmonės Registrų centro išduotą (-as) pažymą (-as), patvirtinančią (-ias), kad būstą nuomojantys asmenys ir jų šeimos nariai nėra susiję artimos giminystės ryšiais su asmeniu ar asmenimis, iš kurio (-ių) nuomojamas būstas;
6.6. Lietuvos Respublikos gyventojų turto deklaravimo įstatyme nustatyta tvarka užpildytą turto (įskaitant gautas pajamas) deklaraciją (metinė gyventojo (šeimos) turto deklaracija (FR0001 su priedu FR0001P));
6.7. kitus papildomus dokumentus (jų kopijas) ir (ar) duomenis, įrodančius teisę į paramą būstui įsigyti ar išsinuomoti: teismo sprendimus, pirkimo–pardavimo, dovanojimo, žemės nuomos ir kitas sutartis, vaiko (-ų) gimimo, santuokos, ištuokos, mirties faktą patvirtinančius dokumentus, duomenis apie 18 metų sukakusius vaikus (įvaikius), kad jie yra priskirti prie šeimos narių pagal Įstatyme nurodytą šeimos apibrėžimą, neįgalumo ar darbingumo lygio pažymą, likusio be tėvų globos asmens statusą patvirtinančius dokumentus, pažymas apie gautas pajamas ir kitus dokumentus.
7. Jei dokumentai ir (ar) duomenys, kurių reikia nustatant asmens ar šeimos teisę į Kompensaciją, yra valstybės registruose (kadastruose), žinybiniuose registruose, valstybės informacinėse sistemose arba juos Savivaldybės administracija pagal prašymą ir (ar) duomenų teikimo sutartis gauna iš valstybės ir (ar) savivaldybės institucijų, įstaigų, įmonių ir organizacijų, asmenys ir šeimos šių dokumentų ir (ar) duomenų pateikti neprivalo.
8. Asmenys ir šeimos, jei reikia, Skyriaus reikalavimu, iki nurodytos datos privalo pateikti dokumentus ir (ar) patikslinti teikiamus duomenis ar Prašymą.
9. Sprendimas dėl Kompensacijos mokėjimo priimamas ne vėliau kaip per 30 kalendorinių dienų nuo asmens ar šeimos kreipimosi dėl Kompensacijos, o Aprašo 8 punkte nustatytu atveju 30 kalendorinių dienų terminas skaičiuojamas nuo Prašymo, dokumentų ir (ar) duomenų trūkumų pašalinimo dienos. 
10. Skyrius, vadovaudamasis Įstatymu ir Aprašu, nustato asmens ir šeimos teisę į Kompensaciją, nustato Kompensacijos teikimo laikotarpį, apskaičiuoja asmeniui ir šeimai mokamos mėnesio Kompensacijos dydį, apskaičiuoja permokėtos Kompensacijos dydį, suveda duomenis į Socialinės paramos šeimai informacinę sistemą. Kai prašymų formos užpildomos Socialinės paramos šeimai informacinėje sistemoje (SPIS), Skyriaus atsakingas specialistas, kuriam Savivaldybės mero potvarkiu pavesta priimti sprendimus dėl prašymų priėmimo ar atmetimo SPIS, priima sprendimą dėl prašymo priėmimo ar atmetimo atsižvelgdamas į SPIS veikiantį funkcionalumą paramos būstui prašymams priimti. Nustačius pateiktų prašymo ir (ar) dokumentų, reikalingų teisei į paramą būstui įsigyti ar išsinuomoti, trūkumus, atsakingas specialistas parengia pranešimą ir jį asmenims ir šeimoms pateikia per SPIS, nurodydamas teisinį pagrindą bei apskundimo tvarką.
11. Kompensacija skiriama, stabdoma, atnaujinama, nutraukiama Savivaldybės administracijos direktoriaus įsakymais, kuriuos rengia Skyrius. Įsakymo kopijos perduodamos Kompensacijos gavėjui Prašyme nurodytu būdu ir Savivaldybės administracijos Apskaitos skyriui (toliau – Apskaitos skyrius).

III SKYRIUS
KOMPENSACIJOS DYDŽIO APSKAIČIAVIMAS

12. Kompensacijos dydis (eurais per mėnesį) Savivaldybės teritorijoje nustatomas pagal būsto nuomos ar išperkamosios būsto nuomos sutartyje nurodytą būsto nuomos ar išperkamosios būsto nuomos mokesčio dydį ir vidutiniškai per mėnesį asmeniui ar šeimai tenkančias pajamas pagal Įstatymo 10 straipsnio 1 dalies 1 punkte nustatyta tvarka deklaruotas asmens ar šeimos pajamas, kurios, vadovaujantis Piniginės socialinės paramos nepasiturintiems gyventojams įstatymo 17 straipsniu, įskaitomos į asmens ar šeimos gaunamas pajamas. Jei būsto nuomos ar išperkamosios būsto nuomos sutartyje kalendoriniams mėnesiams nurodomas skirtingas nuomos mokesčio dydis, 40 procentų apskaičiuotų asmens ar šeimos pajamų atimama iš vidutiniškai per mėnesį tenkančio nuomos mokesčio dydžio.
Kompensacijos dydis apskaičiuojamas, iš būsto nuomos ar išperkamosios būsto nuomos sutartyje nurodyto būsto nuomos ar išperkamosios būsto nuomos mokesčio dydžio atimant 40 procentų šio punkto pirmojoje pastraipoje apskaičiuotų asmens ar šeimos pajamų. Kompensacijos dydis negali būti didesnis kaip 1 VRP dydžio vienam asmeniui ir 1 VRPx(1+0,2xn) (kur n – šeimos narių skaičius) šeimoms.
13. Jeigu Aprašo 12 punkte apskaičiuota asmens ar šeimos 40 procentų pajamų dalies suma yra didesnė už būsto nuomos ar išperkamosios būsto nuomos sutartyje nurodytą būsto nuomos mokesčio dydį arba jam lygi, Kompensacija negali būti mokama. 
14. Kalendorinių metų pradžioje asmenims ir šeimoms mokamos Kompensacijos dydis perskaičiuojamas atsižvelgiant į jų Aprašo 12 punkto pirmojoje pastraipoje nustatyta tvarka nurodytas pajamas.
Jeigu Kompensacija negali būti mokama, Savivaldybės administracijos direktoriaus įsakymas dėl Kompensacijos skyrimo asmenims ir šeimoms pripažįstamas netekusiu galios.
15. Asmenims ir šeimoms, atitinkantiems Įstatymo 9 straipsnio 1 dalies reikalavimus ir įrašytiems į Asmenų ir šeimų, turinčių teisę į socialinio būsto nuomą, sąrašą, kuriems per Įstatymo 16 straipsnio 13 dalyje nustatytą laikotarpį nebuvo pasiūlytas išsinuomoti socialinis būstas, į gaunamą Kompensaciją būsto nuomos mokesčio dalies kompensacijos atveju įskaičiuojama ir savivaldybės biudžeto lėšomis mokama Kompensacijos dalis, ne didesnė kaip 0,2x(1 VRP). Šis punktas netaikomas asmenims ir šeimoms, kurie raštu buvo ir (ar) yra nurodę pageidavimus, kokį būstą siūlyti ir (ar) kokio būsto nesiūlyti.
16. Vienos dienos Kompensacijos dydis apskaičiuojamas asmeniui ir šeimai apskaičiuotą Kompensacijos dydį mėnesiui padalijant iš to kalendorinio mėnesio, už kurį skaičiuojama Kompensacija, dienų skaičiaus.

IV SKYRIUS
KOMPENSACIJOS MOKĖJIMO TVARKA

17. Kompensacijas moka Apskaitos skyrius. Iki einamojo mėnesio dvidešimt antros dienos Skyrius, vadovaudamasis Aprašo 19 punktu, Apskaitos skyriui pateikia informaciją apie Kompensacijos gavėjus ir apie kiekvienam iš jų apskaičiuotą Kompensacijos dydį.
18. Kompensacija mokama už laikotarpį nuo būsto nuomos ar išperkamosios būsto nuomos sutarties sudarymo dienos, jeigu Savivaldybės administracija priėmė sprendimą mokėti Kompensaciją, bet ne anksčiau kaip nuo asmens ar šeimos kreipimosi dėl Kompensacijos.
Asmeniui ir šeimai mokama Kompensacija negali viršyti nuomojamo būsto nuomos ar išperkamosios būsto nuomos mokesčio dydžio.
19. Kompensacija mokama už praėjusį mėnesį (mokant pirmą kartą, kai Savivaldybės administracija priima sprendimą mokėti Kompensaciją, – už visą laikotarpį nuo būsto nuomos ar išperkamosios būsto nuomos sutarties sudarymo dienos iki einamųjų metų pabaigos, bet ne anksčiau kaip nuo asmens ar šeimos kreipimosi dėl Kompensacijos) ir pervedama ne vėliau kaip iki einamojo mėnesio dvidešimt penktos kalendorinės dienos nuomininkui į nurodytą jo asmeninę sąskaitą Lietuvos Respublikos teritorijoje esančiame banke ar banko skyriuje arba rašytiniu nuomininko prašymu tiesiogiai nuomotojui. Kalendoriniais metais asmenims ir šeimoms apskaičiuota Kompensacija mokama iki kalendorinių metų pabaigos. Kitų kalendorinių metų pradžioje Skyrius, atsižvelgdamas į Aprašo 14 punkte nurodytas aplinkybes, perskaičiuoja asmenims ir šeimoms mokamos Kompensacijos dydį kalendoriniams metams. Jei asmuo ir šeima nepraranda teisės į Kompensaciją (atitinka Aprašo 5 punkte išdėstytus reikalavimus), perskaičiuotos Kompensacijos mokėjimas tęsiamas iki būsto nuomos ar išperkamosios būsto nuomos sutarties termino pabaigos, bet ne ilgiau kaip iki kalendorinių metų pabaigos.
20. Jei asmuo ir šeima, pasibaigus būsto nuomos sutarties terminui, pateikia prašymą ir naują Nekilnojamojo turto registre įregistruotą būsto nuomos sutartį (susitarimą), būsto nuomos mokesčio dalies kompensacija Aprašo 19 punkte nustatyta tvarka mokama už laikotarpį nuo būsto nuomos sutarties (susitarimo) sudarymo dienos, jeigu priimtas sprendimas mokėti būsto nuomos mokesčio dalies kompensaciją, bet ne anksčiau kaip nuo asmens ar šeimos kreipimosi dėl būsto nuomos mokesčio dalies kompensacijos.
21. Išperkamosios būsto nuomos mokesčio dalies kompensacija mokama ne ilgiau kaip 30 metų nuo išperkamosios būsto nuomos sutarties įregistravimo Nekilnojamojo turto registre dienos.
22. Asmenų ir šeimų, gaunančių Kompensaciją, apskaita tvarkoma Socialinės paramos šeimai informacinėje sistemoje.
23. Skyrius pagal socialinės apsaugos ir darbo ministro įsakymu nustatytą tvarką pildo kalendorinių metų ataskaitas apie savivaldybės teritorijoje gyvenantiems asmenims suteiktas Kompensacijas, teikia informaciją apie lėšų poreikį Kompensacijoms apskaičiuoti ir pagrįsti.

V SKYRIUS 
KOMPENSACIJOS MOKĖJIMO NUTRAUKIMO IR STABDYMO PAGRINDAI

24. Asmenims ir šeimoms Kompensacijos mokėjimas Savivaldybės administracijos direktoriaus įsakymu nutraukiamas, kai:
24.1. asmenys ar šeimos įsigyja būstą nuosavybės teise, išskyrus atvejus, kai asmenų ir šeimų, gaunančių būsto nuomos mokesčio dalies kompensaciją, įsigyto būsto naudingasis plotas, tenkantis vienam asmeniui ar šeimos nariui, yra mažesnis už nustatytą Įstatymo 9 straipsnio 1 dalies 2 punkte arba kai asmenų ir šeimų, gaunančių išperkamosios būsto nuomos mokesčio dalies kompensaciją, įsigyto būsto naudingasis plotas, tenkantis vienam asmeniui ar šeimos nariui, yra mažesnis už nustatytą Įstatymo 8 straipsnio 2 punkto b papunktyje;
24.2. asmens ar šeimos, gaunančių būsto nuomos mokesčio dalies kompensaciją, deklaruoto turto vertė ar pajamos, kurios, vadovaujantis Lietuvos Respublikos piniginės socialinės paramos nepasiturintiems gyventojams įstatymo 17 straipsniu, įskaitomos į asmens ar šeimos gaunamas pajamas, daugiau kaip 25 procentais viršija Įstatymo 11 straipsnio 2 dalyje nustatytus metinius pajamų ir turto dydžius arba asmens ar šeimos, gaunančių išperkamosios būsto nuomos mokesčio dalies kompensaciją, deklaruoto turto vertė ar pajamos, kurios, vadovaujantis Piniginės socialinės paramos nepasiturintiems gyventojams įstatymo 17 straipsniu, įskaitomos į asmens ar šeimos gaunamas pajamas, viršija Įstatymo 11 straipsnio 1 dalyje nustatytus metinius pajamų ir turto dydžius;
24.3. asmuo ar šeima pasibaigus kalendoriniams metams (iki kitų metų gegužės 1 dienos) Gyventojų turto deklaravimo įstatyme nustatyta tvarka nepateikė turto (įskaitant gautas pajamas) deklaracijos;
24.4. pasibaigia Nekilnojamojo turto registre įregistruota ir nepratęsiama ar nesudaroma nauja būsto nuomos sutartis;
24.5. pasibaigia Nekilnojamojo turto registre įregistruota išperkamosios būsto nuomos sutartis;
24.6. per 3 mėnesius nuo Kompensacijos mokėjimo sustabdymo Aprašo 25 punkte nustatytu atveju skolininkas nepadengia įsiskolinimo už būsto nuomą ar išperkamąją būsto nuomą arba nepateikia Civilinio kodekso 6.90 straipsnyje nurodytos garantijos, atitinkančios įsiskolinimo sumą;
24.7. paaiškėja, kad būstas nuomojamas iš asmens ar šeimos narių artimųjų giminaičių, ar paaiškėja, kad gyvenamosios patalpos nuomojamos nuosavybės, patikėjimo, panaudos ar kita teise valdomame bendrabutyje iš švietimo įstaigų, mokslo ir studijų institucijų;
24.8. asmuo ar šeima pateikia rašytinį prašymą nutraukti būsto nuomos ar išperkamosios būsto nuomos  mokesčio dalies kompensacijos mokėjimą;
24.9. asmeniui ir šeimai išnuomojamas savivaldybės būstas.
25. Asmenims ir šeimoms, kurių įsiskolinimas už būsto nuomą ar išperkamąją būsto nuomą viršija 3 mėnesių būsto nuomos ar išperkamosios būsto nuomos sutartyje nustatyto nuomos mokesčio sumą, Kompensacijos mokėjimas Savivaldybės administracijos direktoriaus įsakymu stabdomas, iki bus padengtas įsiskolinimas arba pateikta Civilinio kodekso 6.90 straipsnyje nurodyta garantija, atitinkanti įsiskolinimo sumą. Kompensacijos mokėjimas atnaujinamas Savivaldybės direktoriaus įsakymu, asmeniui ar šeimai pateikus dokumentus, patvirtinančius, kad įsiskolinimas padengtas, arba Civilinio kodekso 6.90 straipsnyje nurodytą garantiją, atitinkančią įsiskolinimo sumą. Atnaujinus Kompensacijos mokėjimą, Kompensacija išmokama ir už laikotarpį, kai jos mokėjimas buvo sustabdytas.

VI SKYRIUS
KOMPENSACIJOS GRĄŽINIMO IR IŠIEŠKOJIMO TVARKA 

26. Savivaldybės administracijai nustačius, kad asmenys ir šeimos Kompensaciją gavo neteisėtai, nes kreipimosi metu pateikė neteisingus dokumentus ir (ar) duomenis, reikalingus Kompensacijai skirti ir ją mokėti, neteisėtai gautą Kompensaciją Aprašo 30 punkte nustatyta tvarka privalo grąžinti visą iš karto arba asmens rašytiniu prašymu, dalimis.
27. Asmenys ir šeimos, kurie Kompensacijos mokėjimo laikotarpiu per mėnesį nepranešė apie šeimos narių pasikeitimą, deklaruotos ar faktinės gyvenamosios vietos pakeitimą, būsto įsigijimą, materialinės padėties pasikeitimą, kuris lemia Įstatymo 11 straipsnio 1 ir 2 dalyse nustatytų pajamų ir turto dydžių viršijimą, būsto nuomos ar išperkamosios būsto nuomos sutarties pasibaigimą arba teisės į Kompensaciją praradimą, neteisėtai gautą Kompensaciją Aprašo 30 punkte nustatyta tvarka privalo grąžinti visą iš karto arba asmens rašytiniu prašymu dalimis.
28. Atsiradus aplinkybėms, nustatytoms Aprašo 24.1 papunktyje ir Aprašo 27 punkte, neteisėtai gauta Kompensacija apskaičiuojama nuo kito kalendorinio mėnesio, kuris eina po aplinkybių atsiradimo mėnesio, pirmos dienos.
29. Aprašo 24.2 ir 24.3 papunkčiuose nustatytais atvejais neteisėtai gauta Kompensacija apskaičiuojama nuo einamųjų metų vasario 1 dienos, išskyrus atvejus, nustatytus Aprašo 28 punkte.
30. Nustačius, kad šeimai ar asmeniui Kompensacija yra permokėta, Skyrius apskaičiuoja permokėtos Kompensacijos dydį ir parengia Savivaldybės administracijos direktoriaus sprendimo dėl permokos projektą, kuriame turi būti nurodytas permokėtos Kompensacijos atsiradimo pagrindas ir permokėtos Kompensacijos dydis. Kompensacijos grąžinimo terminas turi būti ne trumpesnis kaip 30 kalendorinių dienų.
Savivaldybės administracijos direktoriaus sprendimas dėl permokos raštu ne vėliau kaip per 5 darbo dienas nuo jo pasirašymo dienos išsiunčiamas registruotu laišku asmens ar šeimos Prašyme nurodytu adresu.
Asmuo ar šeima permokėtą Kompensaciją grąžina visą iš karto per Savivaldybės administracijos direktoriaus rašte nurodytą terminą arba, asmens rašytiniu prašymu ir Savivaldybės administracijos direktoriui sutikus, dalimis ne ilgiau kaip per 12 mėnesių nuo Savivaldybės administracijos direktoriaus raštiško sutikimo užregistravimo dienos. Asmuo rašytiniame prašyme turi nurodyti kas mėnesį grąžinamos permokėtos Kompensacijos dydį.
Asmeniui ar šeimai nesumokėjus permokėtos Kompensacijos šio punkto 3 dalyje nustatytais terminais, permokėta Kompensacija išieškoma Aprašo 31 punkte nustatyta tvarka.
31. Neteisėtai gauta (permokėta) Kompensacija išieškoma Lietuvos Respublikos civilinio proceso kodekso nustatyta tvarka, jeigu su išieškojimu susijusios išlaidos neviršija išieškotinos sumos.



VII SKYRIUS
BAIGIAMOSIOS NUOSTATOS
32. Savivaldybės administracija surenka informaciją ir sudaro fizinių ir juridinių asmenų, pageidaujančių asmenis ir šeimas nuomos pagrindais aprūpinti būstu, nuomojamų būstų sąrašą. Esant fizinių ir juridinių asmenų, pageidaujančių asmenis ir šeimas nuomos pagrindais aprūpinti būstu, sutikimui, informacija apie tokius būstus (tai, ką sutinka paskelbti fizinis ar juridinis asmuo) skelbiama Savivaldybės interneto svetainėje.
33. Asmenys ir šeimos, kurie kreipiasi dėl Kompensacijos ir kurie gauna Kompensaciją, privalo vykdyti Įstatymo 22 straipsnyje nustatytas pareigas.
34. Asmenų ir šeimų prašymai dėl būsto nuomos ar išperkamosios būsto nuomos mokesčio dalies kompensacijos, pateikti iki Aprašo įsigaliojimo, baigiami nagrinėti vadovaujantis Aprašo nuostatomis. Kompensacijos išieškojimo procedūra, pradėta iki Aprašo įsigaliojimo, baigiama vadovaujantis Aprašo nuostatomis.
35. Ginčai dėl Kompensacijos mokėjimo ir neteisėtai gautos (permokėtos) Kompensacijos grąžinimo sprendžiami Lietuvos Respublikos teisės aktų nustatyta tvarka.
36. Aprašas keičiamas, stabdomas jo galiojimas ar jis pripažįstamas netekusiu galios Savivaldybės tarybos sprendimu.
37. Apraše neaptarti klausimai sprendžiami vadovaujantis Įstatymu, Civiliniu kodeksu, Vyriausybės nutarimais ir kitais Lietuvos Respublikos teisės aktais.


______________________




